Hari.
Oniaroa,
vakhanofoniꞌaha adani Jesus,
Pedro,
João,
Tiago vihiki.
Vaꞌora vanamaakariꞌaha adani Jesus ipohina vahoariha.
Vahararana vaꞌora vanokiꞌaha adani ijaꞌari vaipohiki.
Vahojaki jaboni adani judeus kaijaꞌari vakaꞌojomoꞌiva abono vaipohiriki.
Vaabono vara vakaniꞌakhamaꞌaha.
Hari.
Ijaꞌari vaipohiki vaꞌora vanokiha adani Jesus vakaikahiꞌina,
vakavaꞌibodivaraniꞌihi,
vakiꞌdarahaꞌaha,
Jesu-ra vakaꞌivanitiꞌaha.
Vaꞌora nanaꞌdohiꞌaha:
—Nahina mani hida avakadivarani hija?
Hoarana bigathaniꞌihi ida Jesus athi:
—Jesus,
kodisai mani hada ovikhara kadania.
Bajadia bigathivini mani ida abani anaꞌdakhararini hija.
Bajadia bigathivini mani ida binaadaribakhiavini hija.
Iꞌbana thorothoronaniki bodia,
kanada kakiroromisiki raiꞌana.
Kadaipohi-ra vaꞌora okanikhariahi bajadi akaraꞌoni-ra vahonariara kaimoni.
Vahonariavini kabaꞌi,
ni-akaraꞌoꞌiki ida bajadi — niha ada isai kaabiꞌi.
Oniaroa,
Jesus vaꞌora niꞌaha adani vajoroniki:
—Aꞌonivani,
asia Deu-ra avakajariꞌdaki aꞌoni.
Ovaꞌi-ra avanamokaraki aꞌoni.
Avanokibakhiaki ida Deus kabadani danokia okabadanina,
kabaꞌi,
ni-Deu-ra avavakaijokaki aꞌonira kakodiara kaimoni kidibadani danokia avakabadanini.
Isai kaabiꞌi-ra niꞌaha:
—Kodiania ivikha o kadaisai.
Vavikhavini kabaꞌi ada isai,
bajadia binokiꞌaha ada Jesus.
Bajadia binaraiꞌaꞌaha ada isai.
Raiꞌaha,
adariꞌaha,
roaroaꞌaha iꞌbana thorothoronaniꞌiki bodia.
Isai kaabiꞌi-ra nanaꞌdohiha ada Jesus:
—Niha ninimania hida kamaꞌdani?
—Isai paꞌitxina kari vani kamaꞌdaja hida raiꞌana.
Siho kabodinia bajadia biosonabakhiaki hada,
paha bodinia biosonabakhiaki jaboni hada,
abinira kaimoni.
Isai-ra ianaihotavini-ra ikaabokahi;
isai-ra kajoamora bana.
Haria nakaidiva bana!
Haria kajoamora jaboni.
Jesua biniꞌaha:
—Oanaihotavini ikajariꞌdariha;
oanaihotaha.
Deu-ra kajariꞌdarikia bikaabokaki ida badani danoki hahavi.
Isai kaabiꞌia bigathanijorakihi ida Jesus athi:
—Okajariꞌdarihi oni.
Ira ovakaijokavini-ra onofiki ho.
Hora kakodia bana mahija ojariꞌdaravini.
Oniaroa,
Jesus vaꞌora nokiꞌaha adani ijaꞌari vaipohiki vamaakarina,
bajadi-ra niꞌaꞌaha:
—Bajadi,
isai abani-ra ianaꞌdakharariꞌiki i.
Morobo ikanamokhihaꞌiki i jaboni.
Ira ohonariavini isai kania akaraꞌoꞌa!
Hariꞌa igathijana!
Jesus vara nina naothinia,
bodiꞌbarahaꞌihi ida bajadi,
binaraiꞌakarahoꞌaha ada isai,
ajihiꞌihi ida bajadi.
Isai abono abaꞌoi fori hini hojaꞌiki.
Oniaroa,
vanokiva vaniꞌaha:
—Ada abiniꞌaha isai.
Jesua biagathihi ida isai saꞌa,
biragaaꞌaha.
Aihotaꞌaha ada isai.
Hari.
Ai vihiꞌaha adani Jesus.
Gora avikhaꞌaha.
Aviꞌoina naothinia,
ipohina vananaꞌdohiꞌaha:
—Jesus,
niha akhanimanija bajadi akaraꞌoni-ra akaabokariki?
—Deus khama vara avakhanirihi;
ni-avakaabokaki oni bajadi fori hiki akaraꞌoni.